สหรัฐเตรียมเปิดตัว “ซูเปอร์วัคซีน” ชูประสิทธิภาพต้าน “โควิด” ทุกสายพันธุ์
“สหรัฐอเมริกา” เตรียมเปิดตัว “ซูเปอร์วัคซีน” ในอีกไม่กี่สัปดาห์นี้ ชูประสิทธิภาพต้าน “โควิด” ทุกสายพันธุ์ รวมถึง “โรคซาร์ส”
“สหรัฐอเมริกา” เตรียมเปิดตัว “ซูเปอร์วัคซีน” ในอีกไม่กี่สัปดาห์นี้ ชูประสิทธิภาพต้าน “โควิด” ทุกสายพันธุ์ รวมถึง “โรคซาร์ส”
26 ธ.ค. 2564

เว็บไซต์ข่าวนิวส์ วีก (Newsweek) สหรัฐอเมริกา รายงานว่า นักวิทยาศาสตร์จากสถาบันวิจัยกองทัพบก วอลเตอร์รีด (Walter Reed Army Institute of Research – WRAIR) เตรียมเปิดตัว “ซูเปอร์วัคซีน” ในอีกไม่กี่สัปดาห์ข้างหน้า ซึ่งมีประสิทธิภาพในการต่อต้านทั้งโรคซาร์สและโควิด-19 ได้ทุกสายพันธุ์
สำหรับ “ซูเปอร์วัคซีน” ดังกล่าวใช้เวลาในการพัฒนาขึ้นมาเกือบ 2 ปี หลังจากที่กองทัพสหรัฐฯ ทราบถึงลำดับดีเอ็นเอของโควิด-19 เมื่อต้นปี 2563 ที่ผ่านมา
โดยเป็นวัคซีนชนิด “เฟอร์ริติน นาโนพาร์ติเคิล วัคซีน” (ferritin nanoparticle vaccine) ที่มีโปรตีนลักษณะเป็นรูปทรงลูกฟุตบอลที่มีพื้นผิวแตกต่างกัน 24 แบบ ซึ่งต่างจากวัคซีนต้านโควิด-19 ตัวอื่น ๆ ที่เคยมีมา ทำให้สามารถยึดติดกับโปรตีนตรงส่วนหนาม (Spike Protein) ของโควิด-19 ทุกสายพันธุ์ได้เป็นอย่างดี
ขณะที่ ดร.เคย์วอน โมดจาร์ราด (Dr. Kayvon Modjarrad) ผู้อำนวยการแผนกโรคติดเชื้อของวอลเตอร์ รีด เปิดเผยว่า ในการทดสอบเบื้องต้นวัคซีนมีประสิทธิภาพในเชิงบวก
อนึ่ง ซูเปอร์วัคซีน ตัวนี้เพิ่งแล้วเสร็จจากการทดลองในคน ระยะที่ 1 และแสดงผลในทางบวกจนน่าพอใจในการทดสอบกับโควิดโอไมครอนและสายพันธุ์อื่นๆ ที่มีอยู่เมื่อช่วงต้นเดือนที่ผ่านมา ขณะนี้อยู่ระหว่างการทดลองในคนระยะที่ 2 และ 3 พร้อมๆ กัน และได้ผลลัพธ์เป็นที่น่าพอใจ